Vrou dood ná hyser opskiet(Foto: pixabay) ŉ Vrou is dood nadat ŉ hysbak by ŉ gebou in Doornfontein in Johannesburg skielik opgeskiet en naastenby op die 26ste verdieping tot stilstand gekom het. Ross Campbell, woordvoerder van ER24, het gesê die hyser het vinnig opgegaan en toe skielik tot stilstand gekom. Die vrou het ŉ ernstige kopbesering opgedoen. “Daar is probeer om die pasiënt te stabiliseer, maar daar was beperkte toegang tot die hysbak omdat dit baie onstabiel was. Ondanks alle moontlike pogings deur ŉ span professionele mense, het sy aan haar beserings beswyk,” het Campbell gesê. Die vrou, vermoedelik in haar 40’s, is op die toneel dood verklaar. Nog ŉ passasier kon deur ŉ spasie tussen die vloer en die hysbak se deur uitkruip. Hy is na ŉ hospitaal geneem vir verdere behandeling. “Die presiese omstandighede is onduidelik, maar die polisie is op die toneel vir verdere ondersoek,” het Campbell gesê.